
A társasági határozatok bírósági felülvizsgálata

Kulcsszavak: bírósági felülvizsgálat; törvényességi felügyelet; gazdasági társaságok
A gazdasági társaságok törvényes működésének garanciájaként, a könyvvizsgáló, a törvényességi felügyelet, a tag kizárásának jogintézménye, a törvényes működés érdekében a kisebbséget megillető jogok, valamint a választottbíróság eljárása mellett megjelenő, a gazdasági társaságok határozatainak felülvizsgálatára hivatott bírósági eljárás.
A Polgári Törvénykönyvről szóló 2013. évi V. törvény (továbbiakban: Ptk.) – tekintettel arra, hogy ez a jogintézmény nem csak a gazdasági társaságok vonatkozásában releváns – a jogi személy általános szabályai között, azon belül – mivel a jogsértő határozatokkal szembeni védekezést hivatott biztosítani – a jogi személy törvényes működésének biztosítékai IV. cím alatt szabályozza a vizsgált jogintézményt, mely lehetőséget teremt a bírósági kontrollra, a határozatokkal szembeni jogorvoslat révén.
A felülvizsgálat tárgya tehát kizárólag a határozatok jogszabályba vagy a létesítő okiratba ütközésének megállapítása és hatályon kívül helyezése, nem a döntések bírósági ítélettel való helyettesítése.
Dolgozatomban a jogintézmény rendszerbe foglalt bemutatása mellett, a korábbi, valamint a jelenleg hatályos társasági jogi szabályozás tükrében igyekszem átfogó képet adni a kialakult bírói gyakorlatról, azokról az okokról, amelyek a társasági határozatok felülvizsgálatára vezetnek, továbbá a jogérvényesítés során felmerült számos jogkérdésről. A gazdasági társaságok működésének egyik fő területe a cégbíróságok által ellátott törvényességi felügyelet, amely több összefüggést is mutat a vizsgált jogintézménnyel, a dolgozat ezekre is rá kíván világítani.



